钦定古今图书集成/明伦汇编/氏族典/第224卷 > 《廖用贤尚友录》 > 《扬雄传》
## 钦定古今图书集成/明伦汇编/氏族典/第224卷 > 《廖用贤尚友录》 > 《扬雄传》

扬雄字子云，蜀郡成都人也。其先出自有周。伯侨者，
以支庶，初食采于晋之扬，因氏焉。不知伯侨周何别
也。扬在河、汾之间，周衰而扬氏或称侯，号曰“扬侯。”会
晋六卿争权，韩、魏、赵兴，而范、中行知伯弊，当是时，偪
扬侯。扬侯逃于楚巫山，因家焉。楚汉之兴也，扬氏愬
江上，处巴江州，而扬季官至庐江太守。汉元鼎间，避
仇复愬江上，处崏山之阳曰“郸。”有田一𦆑，有宅一区，
世世以农桑为业。自季至雄，五世而传一子，故雄亡，
它扬于蜀。

〈注〉晋灼曰：《汉名臣奏》载张衡说云：“晋大夫食采于扬，为扬氏食我有罪，而扬氏灭，无扬侯，有扬侯则非六卿所偪也。”师古曰：“晋说是也。”雄之自序《谱谍》，盖为疏谬。范中行不与知伯同时灭，何得言当时偪扬侯乎？